ประชาชนชื่นชอบการจัดงาน OTOP Midyear 2022 สุขช้อป สุขใจ สุขทั่วไทยรวมไว้ในที่เดียว ช่วยกระจายรายได้สู่ชุมชน
เข้าสู่วันที่ 5 ของการจัดงาน OTOP Midyear 2022 สุขช้อป สุขใจ สุขทั่วไทยรวมไว้ในที่เดียว ที่อาคารชาเลนเจอร์ 1-3 ศูนย์แสดงสินค้าและการประชุมอิมแพ็ค เมืองทองธานี ประชาชนยังให้ความสนใจมาเที่ยวชมงานและเลือกซื้อสินค้าจากผู้ประกอบการที่นำของดี มีคุณภาพ สะท้อนเอกลักษณ์ความเป็นไทยที่โดดเด่นมาจัดจำหน่าย อาทิ ผ้าไหมไทย เครื่องแต่งกาย ของใช้ของตกแต่ง สมุนไพร การจำลองความงดงามของชุมชน OTOP นวัตวิถี โดยเฉพาะ OTOP ชวนชิมสุดยอดอาหารขึ้นชื่อจากทั่วประเทศมาให้ได้ชม ชิม ช้อปครบภายในที่เดียว ทำให้ประชาชนชื่นชอบการจัดงาน เพราะมีสินค้ามาให้เลือกซื้ออย่างหลากหลายในราคาถูก ทำมาจากฝีมือคนไทย โดยมีการพัฒนาสินค้าให้เหมาะสมกับยุคสมัย ทำให้มีความน่าสนใจมากขึ้น สำหรับภาพรวมการจัดงานตั้งแต่วันที่ 4-7 มิถุนายนที่ผ่านมา มีผู้เข้าชมงานแล้วกว่า 63,000 คน มียอดจำหน่ายสินค้าสะสมแล้วกว่า 221 ล้านบาท โดยผลิตภัณฑ์ที่จำหน่ายสูงสุด 5 ลำดับแรก ได้แก่ เสื้อผ้าแฟชั่นผ้าไทย ทองรูปพรรณลายโบราณสุโขทัย เข็มกลัดทอง ทับทิมรวงข้าว และทองสุโขทัย ขอเชิญชวนมาเลือกชมและเลือกซื้อสินค้าเพื่อกระตุ้นเศรษฐกิจและกระจายรายได้สู่ชุมชน งานเปิดจนถึงเวลา 21.00 น.